KISKŐRÖS VÁROS ALPOLGÁRMESTERE

ELŐTERJESZTÉS

(a Képviselő-testület 2010. április 19- i rendkívüli ülésére)

TÁRGY: 
A 13/2010. sz. Képv. test. határozat 2. pontjának módosítása
Kiskőrös Város Képviselő-testülete 2010. február 24. napján 13/2010. számú határozatával elfogadta a 2010/2011. tanév beiskolázási rendjét. 

A határozat szerint a következő tanévben a KTKT Egységes Iskola és Szakiskola Bem József Általános Iskola tagintézményében 3, a Petőfi Sándor Általános Iskola tagintézményében 2 első évfolyamos osztály indul.
Az osztályok számát az óvodák igazgatóitól kapott információk alapján állapítottuk meg, mely szerint a következő tanévbe a két általános iskola első évfolyamára jelentkező tanulók száma várhatóan 130-136 fő között lesz.

A közoktatásról szóló 1993. évi LXXIX. törvény 3. számú mellékletének I. fejezete az általános iskola 1-4. évfolyamos osztályok átlaglétszámát 21 főben, a maximális létszámát 26 főben állapítja meg. A jogszabály lehetőséget ad arra is, hogy az osztályok törvény által előírt maximális létszámát legfeljebb húsz százalékkal át lehet lépni a tanítási év indításánál, amennyiben az iskolában az adott évfolyamon legfeljebb két iskolai osztály indul. A normatív állami finanszírozás az osztályok maximális létszámmal való működtetését indokolja, ezért a 2010/2011-es tanévben a kiskőrösi tagintézményekben 5 elsős évfolyamú osztály indulását javasoltuk.

A beiratkozás a határozat 1. pontja szerint 2010. április 12-én, és 13-án 8.00 és 18.00 óra között 

zajlott le, amelyen 145 fő jelezte részvételi szándékát a két első évfolyamos általános iskolában.

A Bem József Általános Iskolába beiratkozott 63 gyerekből 1, a Petőfi Sándor Általános iskolába beiratkozott 82 gyerekből 6 fő sajátos nevelési igényű (SNI), ami a normatív állami finanszírozás igénybevétele során duplán számít.

Az SNI-s tanulók aránya, a 2010. év decemberében elvégezendő Differencia-vizsgálat eredményének függvényében tovább változhat.
Tekintettel arra, hogy a beiratkozottak száma mintegy 10 fővel túllépi az óvodai tájékoztatóból származó (130-136 fő) előrejelzést, indokoltnak tartom további egy első évfolyamos osztály indítását.

A fentiek alapján javaslom, hogy a Képviselő-testület a 13/2010. sz. határozatát a tervezetben foglaltak szerint módosítsa.
Kiskőrös, 2010. április 16.
Lasztovicza László sk.

alpolgármester

HATÁROZAT-TERVEZET

A Képviselő – testület a 13/2010. sz. határozatának 2. pontját az alábbiak szerint módosítja:
„2. A Képviselő-testület javasolja, hogy a 2010/2011-es tanévben a 4/2001 sz. Képv. Test határozattal megállapított felvételi körzethatárok figyelembevételével a KTKT Egységes Iskola és Szakiskola Bem József Általános Iskola tagintézményében 3, a Petőfi Sándor Általános Iskola tagintézményében 3 első évfolyamos osztály induljon. A működési feltételeinek biztosítása érdekében Kiskőrös Város Önkormányzata a 70/2008. számú Képv.test határozatának mellékletét képező „A közös igazgatású közoktatási intézmény létrehozásáról, működtetéséről és finanszírozásáról szóló megállapodás” III/2. pontjában foglaltak szerint hozzájárul.”
A módosítás a határozat egyéb rendelkezéseit érinti.
Felelős:
alpolgármester



érintett tagintézmény vezetők

Határidő:
értelemszerűen
